Schválenie zápisnice z predchádzajúceho rokovania
(Zápisnica z predchádzajúceho rokovania bola schválená.)
Nils Lundgren
Vážená pani predsedajúca, v súvislosti s procedurálnou námietkou sa odvolávam na článok 142 ods. 2 písm. a) a b) o pridelení rečníckeho času. Včera, keď sme tu v Parlamente diskutovali o väzení Guantánamo, ja a niekoľkí ďalší rečníci sme boli bez milosti prerušení po tom, ako sme len o niekoľko sekúnd prekročili rečnícky čas. Takto ostro sa k nám zachovali pán Pöttering a pán Siwiec, podpredseda, ktorý ho nahradil neskôr popoludní.
Naopak, pánovi Schulzovi, lídrovi Skupiny socialistov, povolil pán Pöttering prekročiť časový limit o výrazne viac ako minútu. Hoci by mi ani vo sne nenapadlo naznačovať, že to bolo preto, že páni Pöttering a Schulz sú kamaráti - alte Kameraden, ako by sa dalo povedať v nemčine - vidím v tom istý opakujúci sa vzor správania. S kolegami z veľkých skupín prezentujúcimi politický odkaz, ktorý predsedajúci chce počuť, sa zaobchádza veľmi veľkoryso. S kolegami z menších skupín prezentujúcimi politický odkaz, ktorý predsedajúci nechce počuť, sa zaobchádza veľmi prísne. A to je porušenie rokovacieho poriadku, v ktorom sa jasne uvádza, ako sa má prideľovať rečnícky čas.
Chcem pripomenúť pánovi Pötteringovi a všetkým jeho podpredsedom -
(Predsedajúca oznámila rečníkovi, že prekročil svoj rečnícky čas.)
Bol som sem poslaný, aby som bránil subsidiaritu a suverenitu členských štátov, a predseda a podpredsedovia tohto Parlamentu nemajú žiadne právo pokúšať sa umlčať hlas 15 % švédskych voličov.
Predsedajúca
Pán Lundgren, teraz vás preruším. Prekročili ste svoj rečnícky čas o viac ako polovicu. Beriem na vedomie, čo ste povedali. Verím, že je to každému jasné.
Nils Lundgren
Vážená pani predsedajúca, chcel by som vám len pripomenúť, že pánovi Schulzovi by sa toto nestalo. Jeho by ste neprerušili. V tom je ten veľký rozdiel. Ale potvrdili ste môj názor - takže vám veľmi pekne ďakujem.
Predsedajúca
Pán Lundgren, som si istá, že sa mýlite. Zaznamenám, čo ste povedali, a objaví sa to v zápisnici. Určite by tiež bolo vhodné prerokovať otázku odlišného správania v predsedníctve, čo bude čiastočne závisieť od množstva času, ktorý bude k dispozícii.
